adventivknopp
Store norske leksikon,Biologi,Vitenskapsgrener i biologien,Botanikk,Planteanatomi,Plantenes form,Knopper
Adventivknopp er en knopp som oppstår på et utvokst organ og som vanligvis dannes fra cellevev som allerede er differensiert, men som blir delingsdyktig igjen.
De dannes især på stengler, stammer og røtter. Når de utvikles, dannes adventivskudd (bringebær, hassel, selje, osp) eller adventivrøtter (hos gressene og fra utløperne hos jordbær; se tegning). Sjeldnere finnes adventivknopper på blad (hos noen bregner og hos engkarse).Særlig ved såring skyter adventivknopper, som for eksempel fra en ospe-stubbe eller fra et avskåret begonia-blad (se regenerasjon). Det dannes da først et homogent sårvev, kallus, og i dette differensieres det så ut celler som gir opphav til skudd og rot. Formering av planter ved stiklinger skyldes at avskårne stengelstykker eller grenstykker danner adventivrøtter fra basis. Dannelsen av disse stimuleres av plantehormonet auxin, som transporteres fra knopper eller unge blad på stiklingen, eller de kan fremkalles ved behandling med syntetiske auxiner. Les mer i Store norske leksikon planteanatomi